Албохчанаькъан Исраила Зайнап

Албо́хчанаькъан Исраила Зайнап () ― гӀалгӀай йоазонхо, оазархо; ГӀалгӀай йоазонхой юкъарлон доакъашхо.

 Биографи 
Албохчанаькъан Зайнап яьй 1964-ча шера маьцхали бетта 8-ча дийнахьа Экажакъонгий-Юрта, Нохч-ГӀалгӀай АССР-е. ЗӀамига йолча хана денз нана йоацаш хьалкхийнай. 1971-ча шера, ялх шу даьнна йолча хана, духхьашха деша яхай Экажакъонгий-Юртарча № 1 йолча ишколе. Из Зайнапа йистеяьккхай 1981-ча шера. 1984-ча шера деша эттай Коста Хетагурова цӀерагӀа йолча ХӀирий паччахьалкхен университете. Ишкол яьккхачул тӀехьагӀа ше деша яьгӀача ишколе болх баьб цо. 1990-ча шера йистеяьккхай университет. 1991—2002 шерашка Зайнапа болх баьб «Наьсарен оаз» яхача газета редакце, цул тӀехьагӀа — «Сердало» газете.

 Дезал 
1991-ча шера денз Экажакъонгий-Юртарча маьждига хьалхара имам хиннача Исмейланаькъан Ӏабдул-Хьамида воӀага Ӏабдурахьманага маьре я. Дезалхоех цар виъ воӀи ши йоӀи да.

 Кхоллам 
Зайнапа ший хьалхара байт язъяьй 1981-ча шера. Из кепатеха ӀотӀаяьккха хиннай «Ленина никъ» яхача газета тӀа. Цул совгӀа цун байташ, дувцараш, пьесаш кепаетташ арадийлар «Сердало» яхача газета тӀа, «СелаӀад», «Лоаман Ӏуйре», «Литературни ГӀалгӀайче» яхача тептараш тӀа. Дехьа а сехьа а кепайийтта байташ а дувцараш а доацаш, Зайнапа дакъа а лоацаш 7 гуллам арадаьннад, цул совгӀа «Дуненна сердал лур», «Безама низ» яха ший ши книжка а арадаьккхад Зайнапа. 2005-ча шера арадаьннад «Ираза никъ» яхача романа дакъа.

ГӀалгӀай мехка хӀара шера хулача «Дошо къоалам» яхача къонача йоазонхой яхьашка дакъа лийцад Зайнапа. Иштта 2001-гӀча шера хиннача яхье «поэзи» яхача номинацех кхоалагӀа моттиг яьккхар цо. 2002-ча шера прозах хиннача яхье шоллагӀа моттига яьккхар. ХӀаьта 2003-ча шера поэзе номинацех хьалхара моттиг а, лауреата цӀи а ялар Зайнапа.

 Белгалдаккхар 

 ТӀатовжамаш 


 Литература 


ОагӀат:ГӀалгӀайчен йоазонхой
ОагӀат:ГӀалгӀайчен оазархой
ОагӀат:ГӀалгӀай йоазонхой
ОагӀат:ГӀалгӀай оазархой